ตลาดเกษตรกรออนไลน์.com  สร้างรายได้รวมให้กับเกษตรกรแล้วกว่า 300 ล้านบาท มุ่งจัดโปรโมชันรับปีใหม่
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า จากนโยบายรัฐมนตรีว่าการกระทรวงเกษตรและสหกรณ์ ที่ต้องการส่งเสริมสนับสนุนให้เกษตรกรขยายช่องทางการจำหน่ายสินค้าเกษตรกรผ่านช่องทางออนไลน์มากขึ้น โดยให้เน้นเรื่องความซื่อสัตย์ต่อตนเองและผู้บริโภค ด้วยการรักษาคุณภาพและมาตรฐานสินค้าเกษตร ประกอบกับความมุ่งมั่นที่จะช่วยแก้ไขปัญหาตลาดจำหน่ายสินค้าเกษตรต้องหยุดให้บริการในช่วงการแพร่ระบาดของโควิด -19 กรมส่งเสริมการเกษตร จึงได้เปิดตัวเว็บไซต์ “www.ตลาดเกษตรกรออนไลน์.com” ตั้งแต่ปี 2563 เพื่อเป็นช่องทางสำหรับเกษตรกรและกลุ่มเกษตรกรที่กรมส่งเสริมการเกษตรได้เข้าไปส่งเสริมและพัฒนา และมีความพร้อมในการจำหน่ายแบบออนไลน์ได้มีโอกาสในการเข้าถึงกลุ่มลูกค้าใหม่ เป็นเว็บไซต์สื่อกลางในการรวบรวมข้อมูลสินค้าเกษตรคุณภาพที่มีช่องทางการติดต่อซื้อขายแบบออนไลน์ และผ่านการคัดสรรจากคณะทำงานฯ ระดับจังหวัด กำกับด้วยคณะกรรมการระดับประเทศ ทำให้สินค้าเกษตรคุณภาพดีจากเกษตรกรตัวจริง จากทั่วประเทศ ไปถึงมือผู้บริโภคถึงบ้านในราคายุติธรรม ไม่ผ่านพ่อค้าคนกลางสำหรับผลการดำเนินการในภาพรวมของเว็บไซต์ “www.ตลาดเกษตรกรออนไลน์.com” ประสบความสำเร็จและได้รับการตอบรับจากลูกค้าเป็นอย่างดี โดยตั้งแต่เปิดให้บริการเมื่อวันที่ 29 เมษายน 2563 จนถึงปัจจุบันสามารถสร้างรายได้รวมให้กับเกษตรกรแล้วมากกว่า 300 ล้านบาท รวมทั้งยังช่วยให้เกษตรกรที่เข้าร่วมโครงการมีทักษะในการจำหน่ายสินค้าแบบออนไลน์มากยิ่งขึ้นในโอกาสเข้าสู่เทศกาลปีใหม่ 2565 และฉลองยอดขายรวม 300 ล้านบาท กรมส่งเสริมการเกษตรได้เตรียมจัดโปรโมชั่นพิเศษคืนความสุขให้แก่ลูกค้าทุกท่าน โดยเกษตรกรเจ้าของสินค้าได้ร่วมกิจกรรมจัดโปรโมชั่นพิเศษหลายแบบ ได้แก่ สินค้าราคาพิเศษ ซื้อสินค้าที่กำหนดพร้อมรับของแถม สินค้าจัดชุดเหมาะสำหรับเป็นของขวัญปีใหม่ส่งให้ญาติมิตร ค่าส่งฟรีหรือส่วนลดค่าขนส่ง และซื้อสินค้าพร้อมบริการพิมพ์การ์ดส่งความสุข ดีเดย์เริ่มวันที่ 12 ธันวาคม 2564 - 31 มกราคม 2565 ผู้สนใจสามารถติดตามรายละเอียดโปรโมชันเพิ่มเติมได้ที่ เว็บไซต์ “www.ตลาดเกษตรกรออนไลน์.com”